b'\n_START_ARTICLE_\nKomet Wild 2\n_START_SECTION_\nOdkritje\n_START_PARAGRAPH_\nKomet je 6. januarja 1978 odkril \xc5\xa1vicarski astronom Paul Wild na Astronomskem in\xc5\xa1titutu v Bernu v \xc5\xa0vici.\n_START_SECTION_\nLastnosti\n_START_PARAGRAPH_\nVerjamejo, da je imel Wild 2 ve\xc4\x8dino \xc5\xbeivljenja oddaljeno in kro\xc5\xbeno tirnico. Leta 1974 je letel blizu Jupitra (na oddaljenosti samo 0,006 a.e.) in njegov gravitacijski privlak mu je spremenil tirnico ter ga potegnil v notranji del Oson\xc4\x8dja. Obhodni \xc4\x8das se mu je tako skraj\xc5\xa1al s 40 na 6 let, njegov perihelij pa je zdaj 1,59 a.e._NEWLINE_Po meritvah, ki jih je opravila sonda Stardust, ima telo obliko troosnega elipsoida s polosmi 1,65 x 2,00 x 2,75\xc2\xa0km. Najkraj\xc5\xa1a os je rotacijska os. Ob odkritju je Wild ocenil magnitudo kometa na vrednost med 13,5 in 14,0._NEWLINE__NEWLINE_Komet so po odkritju opazovali vsako leto.\n_START_SECTION_\nStardust\n_START_PARAGRAPH_\nKomet je bil cilj Nasine odprave Stardust, katere cilj je bil zbiranje vzorcev kometovega repa. Sonda je bila izstreljena 7. februarja 1999, mimo kometa je letela 2. januarja 2004. Sonda je med poletom pobrala vzorce iz kometove kome. Vzorci so bili poslani na Zemljo leta 2006. Med mimoletom je posnela tudi kometovo povr\xc5\xa1ino. Na posnetkih se vidi, da je povr\xc5\xa1ina kometa razbrazdana in polna nizkih ravninskih delov, ki so verjetno posledica udarcev na komet padlih nebesnih teles ali pa izhajanja plinov iz povr\xc5\xa1ine._NEWLINE_Posoda z vzorci je pristala na Zemlji 15. januarja 2006. Znanstveniki so analizirali ujete delce, odstranili posamezna zrna medzvezdnega pradu in vzorce poslali okoli 150 znanstvenikom._NEWLINE_Zrnca prahu vsebujejo ve\xc4\x8dje \xc5\xa1tevilo organskih spojin. Vsebujejo tudi biolo\xc5\xa1ko uporaben du\xc5\xa1ik. Alifatski oglikovodiki imajo dalj\xc5\xa1e verige kot so jih na\xc5\xa1li v medzvezdnem prostoru. Niso na\xc5\xa1li hidroksidnih silikatov ali kabonatnih mineralov. To pomeni, da na pra\xc5\xa1ne delce ni delovala voda. Na\xc5\xa1li so kristalne silikate kot so olivin, anortit in diopsid, ki nastajajo samo pri visokih temperaturah.'